Ο **Γυμναστικός Σύλλογος Αγίας Παρασκευής**, γνωστός και με τη σύντμηση **Γ.Σ.Α.Π.**, είναι ελληνικό αθλητικό σωματείο που δραστηριοποιείται στην Αγία Παρασκευή, όπου και βρίσκεται η έδρα του, το Κλειστό Γυμναστήριο Κοντοπεύκου. Επίσημο έτος ίδρυσής του είναι το 1976 και αγωνίζεται με χρώματα το κόκκινο και το μαύρο. Διατηρεί τμήματα καλαθοσφαίρισης γυναικών, νεανίδων, κορασίδων, καθώς και ακαδημιών. Τα γραφεία του συλλόγου συστεγάζονται με αυτά της ανδρικής ομάδας του ίδιου Δήμου, την Κ.Α.Π.

Ιστορική αναδρομή
-----------------

Ο Γυμναστικός Σύλλογος Αγίας Παρασκευής (ΓΣΑΠ) ιδρύθηκε το 1976 από τη συνένωση τοπικών αθλητικών σωματείων και αρχικά διατηρούσε τμήματα καλαθοσφαίρισης, πετοσφαίρισης και ενόργανης γυμναστικής. Το 1986 επικέντρωσε το ενδιαφέρον του στο άθλημα της καλαθοσφαίρισης.

#### Η δεκαετία του 1980

Κατά την αγωνιστική περίοδο 1986-87 η ομάδα αναδείχτηκε πρωταθλήτρια στο τοπικό της Πρωτάθλημα, εκείνο της Α' Κατηγορίας της Ε.Σ.Κ. Αττικής. Σαν αποτέλεσμα ανήλθε στην Α' Εθνική Κατηγορία (η Β' Εθνική ξεκίνησε να υφίσταται το 1989-90 και η Α2 Εθνική το 1997-98).

Εκεί πραγματοποίησε μια εξαιρετική χρονιά συγκεντρώνοντας 15 νίκες και 7 ήττες. Εν τέλει το Πρωτάθλημα της περιόδου 1987-88 κατέκτησε ο Σπόρτιγκ, ακολουθούμενος από την Αγία Παρασκευή που κατετάγη 2η πανελλαδικά ανάμεσα σε 14 ομάδες.

Την επόμενη χρονιά, 1988-89, πάντα στα πλαίσια της Α' Εθνικής, η ομάδα συνέλεξε 17 νίκες και 5 ήττες, ισοβαθμώντας με τη Μ.Ε.Ν.Τ. Στην τελική κατάταξη η ομάδα της Θεσσαλονίκης βρέθηκε στην 3η θέση και η Αγία Παρασκευή στην 4η λόγω των μεταξύ τους αποτελεσμάτων.

#### Η δεκαετία του 1990

Η πορεία της ομάδας στην κορυφαία κατηγορία των ελληνικών πρωταθλημάτων συνεχίστηκε και στο πρώτο μισό της επόμενης δεκαετίας, οπότε και η ομάδα έφτασε στη μέγιστη ακμή της. Το χρονικό διάστημα αυτό η Αγία Παρασκευή συμμετείχε επίσης 4 φορές σε ευρωπαϊκές διοργανώσεις και συγκεκριμένα στο European Cup Liliana Ronchetti (1989, 1990, 1993, 1994).

Την αγωνιστική περίοδο 1990-91 η Αγία Παρασκευή συμμετείχε στο Πρωτάθλημα της τότε Α' Εθνικής Κατηγορίας, σημειώνοντας 14 νίκες και 8 ήττες απέναντι σε 12 αντιπάλους. Στην τελική βαθμολογική κατάταξη βρέθηκε στην 5η θέση.

Την επόμενη χρονιά 1991-92 η επίδοση του συλλόγου ήταν ακριβώς η ίδια σε ό,τι αφορά τα αποτελέσματα και τη θέση στην τελική βαθμολογία.

Η αγωνιστική περίοδος 1992-93 ανήκει στις επιφανέστερες της πολυετούς πορείας του συλλόγου, εφόσον κατέκτησε για δεύτερη φορά τη θέση του Δευτεραθλητή Ελλάδος και πάλι πίσω από τον αήττητο Σπόρτιγκ που την εποχή εκείνη μεγαλουργούσε τόσο στο ανδρικό όσο και το γυναικείο μπάσκετ. Η Αγία Παρασκευή έκλεισε τη χρονιά με απολογισμό 21 νίκες και 5 ήττες, με τις ομάδες της κατηγορίας να έχουν αυξηθεί σε 14 συνολικά.

Την επόμενη περίοδο 1993-94 η απόδοση του συλλόγου εμφάνισε σημάδια κάμψης. Έχοντας συγκεντρώσει 10 νίκες και 16 ήττες, όσες και η ομάδα του Παλαιού Φαλήρου, τοποθετήθηκε στην 11η θέση σε σύνολο 14 ομάδων, αποφεύγοντας τον υποβιβασμό.

Δεν στάθηκε εξίσου τυχερός την αγωνιστική περίοδο 1994-95, οπότε και ολοκλήρωσε τις αγωνιστικές του υποχρεώσεις στη 14η και τελευταία θέση του βαθμολογικού πίνακα με απολογισμό μόλις 3 νίκες σε 26 αγώνες. Με τον τρόπο αυτό υποβιβάστηκε στη Β' Εθνική Κατηγορία (η Α2 Εθνική δεν είχε ακόμη δημιουργηθεί).

Η παραμονή της ομάδας στη Β' Εθνική αποδείχθηκε βραχυπρόθεση εφόσον την περίοδο 1995-96 κατέλαβε την κορυφή της βαθμολογίας μετά το πέρας των υποχρεώσεών της στο Πρωτάθλημα. Ο τίτλος του Πρωταθλητή συνοδευόταν κι από το δικαίωμα επιστροφής στην Α' Εθνική.

Τη χρονιά 1996-97 το Πρωτάθλημα Ελλάδος διεκδίκησαν 14 σύλλογοι, ωστόσο η Αγία Παρασκευή δεν κατάφερε να ανταποκριθεί στο υψηλό αυτό επίπεδο όπως παλιότερα. Κλείνοντας το αγωνιστικό κομμάτι με 8 νίκες και 18 ήττες, κατετάγη στη 12η θέση και υποβιβάστηκε στην Α2 Εθνική, η οποία έκλεινε ένα χρόνο ζωής.

#### Η δεκαετία του 2000

Η αλλαγή της χιλιετίας βρήκε το σύλλογο της Αγίας Παρασκευής στο επίπεδο του Πρωταθλήματος της Α2 Εθνικής Κατηγορίας.

Το δυναμικό της Α2 Εθνικής για την αγωνιστική περίοδο 2000-01 συνέθεσαν 12 ομάδες που σχημάτισαν έναν και μοναδικό όμιλο. Στη διάρκεια της χρονιάς η Αγία Παρασκευή συγκέντρωσε μόλις 3 νίκες σε 22 αγώνες με αποτέλεσμα να καταλάβει την τελευταία θέση του τελικού βαθμολογικού πίνακα και να υποβιβαστεί. Στη διοργάνωση του Κυπέλλου Ελλάδος ο σύλλογος πέρασε επιτυχώς από την Α' Φάση αποκλείοντας διαδοχικά το Λασσάνη Κοζάνης (47-64) και κατόπιν τον Αχιλλέα Τριανδρίας (69-61). Η πορεία του σταμάτησε στη Β' Φάση όπου και γνώρισε την ήττα από τον Α.Ν.Ο.Γ. με το επιβλητικό σκορ 80-36.

Την επόμενη περίοδο 2001-02 η Αγία Παρασκευή πραγματοποίησε μία νέα προσπάθεια στα πλαίσια της Β' Εθνικής Κατηγορίας, η οποία προέβλεπε δύο Ομίλους των 12 συλλόγων. Στην τελική βαθμολογική κατάταξη η ομάδα βρέθηκε στην 7η θέση, με απολογισμό 11 νίκες και 11 ήττες. Την ίδια επίδοση είχε και ο Ατρόμητος Ηρακλής Πειραιά, ο οποίος τοποθετήθηκε μία θέση υψηλότερα βάσει των επόμενων κριτηρίων κατάταξης. Τη χρονιά αυτή οι ομάδες της Β' Εθνικής δεν αγωνίστηκαν στο Κύπελλο.

Τη χρονιά 2002-03, πάντα στον Όμιλο Νότου της Β' Εθνικής, η Αγία Παρασκευή είχε περισσότερη τύχη, κλείνοντας τη χρονιά με 14 νίκες και 6 ήττες, όσες και η Σχερία Κέρκυρας. Στην τελική βαθμολογία οι δύο ομάδες βρέθηκαν στη 2η και 3η θέση αντίστοιχα, με μία νίκη λιγότερη από τον πρωτοπόρο Πανιώνιο. Με τον τρόπο αυτό ο σύλλογος της Αγίας Παρασκευής επέστρεψε στην αμέσως ανώτερη κατηγορία. Για δεύτερη συνεχή χρονιά δεν είχε δικαίωμα συμμετοχής στο Κύπελλο Ελλάδος.

Την περίοδο 2003-04 η Β' Εθνική Κατηγορία έπαψε να υφίσταται και το Πρωτάθλημα της Α2 Εθνικής διεξήχθη σε δύο Ομίλους, Βορρά και Νότου, καθέναν από τους οποίους συνέθεταν 12 ομάδες. Η Αγία Παρασκευή τοποθετήθηκε στον Όμιλο Νότου, στα πλαίσια του οποίου συγκέντρωσε 11 νίκες και 11 ήττες, όσες και ο Πρωτέας Βούλας. Στην τελική βαθμολογική κατάταξη βρέθηκε στην 6η θέση, παραμένοντας χωρίς περιπέτειες στην ίδια κατηγορία. Έχοντας επιστρέψει και στο θεσμό του Κυπέλλου, η ομάδα αποκλείστηκε στην πρεμιέρα από τον Πανιώνιο με σκορ 55-68.

Την επόμενη χρονιά, 2004-05, ο σύλλογος ολοκλήρωσε τις αγωνιστικές του υποχρεώσεις στη 2η θέση του Ομίλου Νότου, με 19 νίκες και 3 ήττες, χάνοντας τον τίτλο του Πρωταθλητή από τον Άρη Θήβας. Παρ' όλα αυτά εξασφάλισε το εισιτήριο επιστροφής στην Α1 Εθνική Κατηγορία μετά από αρκετά χρόνια. Στους αγώνες του Κυπέλλου Ελλάδος, η Αγία Παρασκευή νίκησε στην 1η αγωνιστική την Ε.Α. Πατρών με σκορ 41-47 και κατόπιν αποκλείστηκε στη 2η από το Παλαιό Φάληρο με σκορ 59-53.

Η παραμονή της ομάδας στην κορυφαία κατηγορία του ελληνικού γυναικείου μπάσκετ, η τελευταία μέχρι σήμερα, υπήρξε σύντομη: έχοντας να αντιμετωπίσει 13 ομάδες σημείωσε 6 νίκες σε 26 αγώνες με αποτέλεσμα να βρεθεί στη 13η και προτελευταία θέση του τελικού βαθμολογικού πίνακα της αγωνιστικής περιόδου 2005-06. Κατά συνέπεια υποβιβάστηκε και πάλι στην Α2 Εθνική. Στο θεσμό του Κυπέλλου η Αγία Παρασκευή ξεκίνησε απευθείας στη Β' Φάση, γνωρίζοντας όμως άμεσα τον αποκλεισμό με σκορ 75-58 από την Καστοριά.

Η παραμονή του συλλόγου στην Α2 Εθνική τα επόμενα χρόνια χαρακτηρίστηκε από αργή καθοδική πορεία. Συγκεκριμένα, η αμέσως επόμενη χρονιά, 2006-07, είχε ως αποτέλεσμα την κατάληψη της 7ης θέσης του Νοτίου Ομίλου της Α2 Εθνικής με απολογισμό 14 νίκες και 12 ήττες απέναντι σε 13 αντιπάλους. Στο Κύπελλο η Αγία Παρασκευή ηττήθηκε στο πρώτο της παιχνίδι από τον Αστέρα Εξαρχείων με σκορ 58-56 με αποτέλεσμα να αποκλειστεί αμέσως.

Την επόμενη περίοδο, 2007-08, η Αγία Παρασκευή συγκέντρωσε 13 νίκες και 13 ήττες, ισοβαθμώντας με την Ελευθερία Μοσχάτου. Στην τελική βαθμολογική κατάταξη τοποθετήθηκε βάσει των επόμενων της βαθμολογίας κριτηρίων στην 8η θέση, σε ασφαλή απόσταση από τη ζώνη του υποβιβασμού. Στη διοργάνωση του Κυπέλλου η ομάδα είχε ένα θετικό αποτέλεσμα προτού αποκλειστεί στη Β' Φάση. Συγκεκριμένα υποχρέωσε σε ήττα τον Ηρόδοτο με σκορ 42-57  προτού αποκλειστεί από την Καστοριά (όπως και δύο χρόνια πριν) με σκορ 41-67.

Κατά την αγωνιστική περίοδο, 2008-09, η ομάδα της Αγίας Παρασκευής συνέλεξε 13 νίκες, 12 ήττες και ένα μηδενισμό. Στον τελικό βαθμολογικό πίνακα του Ομίλου Νότου (τον οποίο εξακολουθούσαν να συνθέτουν 14 ομάδες) βρέθηκε στη 10η θέση, εξασφαλίζοντας ωστόσο την παραμονή της και για την επόμενη χρονιά. Η πορεία της στο Κύπελλο ήταν κάπως μακρύτερη σε σχέση με τα προηγούμενα χρόνια. Το πρώτο της παιχνίδι εναντίον της Αργυρούπολης δεν διεξήχθη ποτέ με υπαιτιότητα της αντιπάλου, οπότε προχώρησε απευθείας στην επόμενη φάση. Εκεί υποχρέωσε σε ήττα τον Π.Α.Ο.Κ. με το εμφατικό 74-33. Τελικά αποκλείστηκε κατά τη Γ' Φάση, όταν γνώρισε την ήττα από τον Άρη Χολαργού με σκορ 55-86.

Την επόμενη χρονιά, 2009-10, ο σύλλογος κατέλαβε και πάλι τη 10η θέση του Νοτίου Ομίλου με 11 νίκες και 15 ήττες, ωστόσο αυτή τη φορά, επειδή ο αριθμός των ομάδων που θα συμμετείχαν στις εθνικές κατηγορίες γυναικών μειώθηκε βάσει απόφασης της Ομοσπονδίας Καλαθοσφαίρισης, ο σύλλογος υποβιβάστηκε στο οικείο του τοπικό πρωτάθλημα. Στα πλαίσια του Κυπέλλου Ελλάδος ο σύλλογος αγωνίστηκε σε μόλις ένα παιχνίδι, όπου και γνώρισε την ήττα - αποκλεισμό από τη Νίκη Λευκάδας με σκορ 49-50.

#### Η δεκαετία του 2010

Ως αποτέλεσμα του υποβιβασμού του, ο σύλλογος της Αγίας Παρασκευής συμμετείχε την αγωνιστική περίοδο 2010-11, στο Πρωτάθλημα Α' Κατηγορίας Γυναικών της Ε.Σ.Κ. Αττικής με προπονητή το Μιχάλη Θάνο. Στη διάρκεια της κανονικής περιόδου συγκέντρωσε 18 νίκες και 4 ήττες απέναντι σε 11 αντιπάλους. Στον τελικό βαθμολογικό πίνακα κατέλαβε την 3η θέση κερδίζοντας μία θέση στα Play-Offs. Εκεί αντιμετώπισε σε πρώτη φάση τον Α.Ο. Μελισσίων, απέναντι στον οποίο μετέφερε μία νίκη και μία ήττα. Αν και είχε το μειονέκτημα της έδρας και ξεκίνησε την προσπάθειά της με ήττα (59-52), η ομάδα της Αγίας Παρασκευής αξιοποίησε τα επόμενα δύο παιχνίδια (71-54 νίκη, 56-58 νίκη) για να περάσει στον τελικό σε βάρος της αντίπαλης ομάδας. Στη σειρά των τελικών, ο σύλλογος της Αγίας Παρασκευής κλήθηκε να επιβληθεί του Γ.Σ. Περιστερίου, απέναντι στον οποίο είχε επίσης μία νίκη και μία ήττα στην κανονική περίοδο. Πετυχαίνοντας δύο συνεχόμενες νίκες (43-54, 56-54) αναδείχθηκε παρά τα προγνωστικά Πρωταθλήτρια ομάδα της Ε.Σ.Κ.Α. κερδίζοντας αυτονόητα και το δικαίωμα επιστροφής στην Α2 Εθνική. Κλείνοντας ιδανικά τη χρονιά, λίγες ημέρες αργότερα ο σύλλογος αναδείχθηκε και Κυπελλούχος Ε.Σ.Κ.Α. κερδίζοντας στον τελικό με σκορ 53-40 τον Άγιο Ελευθέριο. Πολυτιμότερη παίκτρια του τελικού αναδείχθηκε η Σόνια-Μαρία Γιουκάκη, η οποία σημείωσε 20 πόντους.

Το επόμενο φθινόπωρο η ομάδα της Αγία Παρασκευής εντάχθηκε στο Πρωτάθλημα του Ομίλου Νότου της Α2 Εθνικής για τη χρονιά 2011-12. Ολοκλήρωσε τις αγωνιστικές του υποχρεώσεις με 9 νίκες και 11 ήττες, ισοβαθμώντας με τη Νέα Κηφισιά. Εν τέλει τοποθετήθηκε στην 7η θέση της τελικής βαθμολογίας, ανανεώνοντας την παρουσία της στο ίδιο επίπεδο και για την επόμενη χρονιά. Την ίδια χρονιά, η ομάδα αγωνίστηκε επίσης σε τρεις αγώνες της Α' Φάσης του Κυπέλλου Ελλάδος. Απέκλεισε διαδοχικά τον Π.Α.Σ. Γιάννινα με σκορ (41-64)  και τον Απόλλωνα Πατρών (53-97), προτού ανακόψει την πορεία της ο Α.Ο. Ελληνικού (59-46). Το καλοκαίρι τη θέση του προπονητή κ. Σπυράκη ανέλαβε ο Γιώργος Κάββουρας με βοηθό τη Ντορίτα Δέδε.

Η επόμενη αγωνιστική περίοδος 2012-13 είχε οργανωτικές ιδιομορφίες γιατί βρισκόταν σε εξέλιξη αναδιάρθρωση των κατηγοριών. Η Αγία Παρασκευή εντάχθηκε σε όμιλο 10 συλλόγων από τη Νότια Ελλάδα συγκεντρώνοντας 6 νίκες και 12 ήττες. Στην τελική κατάταξη βρέθηκε στην 8η θέση με συνέπεια να υποβιβαστεί στις τοπικές κατηγορίες της Ε.Σ.Κ.Α. Σε ό,τι αφορά το Κύπελλο Ελλάδος, η ομάδα απέκλεισε αρχικά την Άμιλλα Τρίπολης (57-69), προτού αποκλειστει με τη σειρά της από το μετέπειτα τροπαιούχο Πρωτέα Βούλας (43-62).

Το Μάιο του 2013 πρώτος προπονητής της ομάδας ανέλαβε ο Γρηγόρης Σουλιώτης, τον οποίο αντικατέστησε το Νοέμβριο του 2013 ο Πέτρος Αναγνωστόπουλος. Τη χρονιά 2013-14 η Α' Κατηγορία της Ε.Σ.Κ.Α. φιλοξένησε 11 ακόμη ομάδες, απέναντι στις οποίες η Αγία Παρασκευή πέτυχε 16 νίκες και 6 ήττες. Την ίδια επίδοση είχαν επίσης ο Α.Ο. Ζωγράφου και ο Προμηθέας Χαλανδρίου, οι οποίοι όμως χάρις στα μεταξύ τους αποτελέσματα μπόρεσαν και πέρασαν στα Play-Offs σε βάρος της Αγίας Παρασκευής που έκλεισε τη χρονιά στην 5η θέση. Την ατυχία αυτή αντιστάθμισε μια σημαντική διάκριση για το σύλλογο, η κατάκτηση του Κυπέλλου Γυναικών Ε.Σ.Κ.Α. το Μάρτιο του 2014. Στο Κλειστό Γυμναστήριο Δαΐς η Αγία Παρασκευή επικράτησε με σκορ 45-40 του Άρη Πετρούπολης, κατακτώντας το τρόπαιο. Πρώτη σκόρερ και πολυτιμότερη παίκτρια του τελικού αναδείχθηκε όπως και λίγα χρόνια πριν η Σόνια-Μαρία Γιουκάκη με 25 πόντους.

Για την επόμενη χρονιά, 2014-15, το προπονητικό δίδυμο των Αναγνωστόπουλου και Στρατάκου παρέμεινε στο πόστο του. Στη διάρκεια της κανονικής περιόδου η Αγία Παρασκευή συνέλεξε 18 νίκες και 4 ήττες τερματίζοντας στην κορυφή του βαθμολογικού πίνακα της Α' Κατηγορίας. Ακολούθως στη φάση των Play-Offs συμμετείχαν οι ομάδες που μετά την ολοκλήρωση της κανονικής περιόδου του Πρωταθλήματος, σύμφωνα με τη βαθμολογία που συγκέντρωσαν, κατετάγησαν στις θέσεις 1 έως 4 του βαθμολογικού πίνακα. Νικήτριες της B' Φάσης αναδείχθηκαν οι ομάδες που πρώτες πέτυχαν τρεις νίκες επί των αντιπάλων τους, προσμετρώντας και τα αποτελέσματα της κανονικής περιόδου. Η Αγία Παρασκευή διασταυρώθηκε αρχικά με την Α.Ε.Κ. Περιστερίου - Δυτικών Προαστίων απέναντι στην οποία είχε ήδη σημειώσει 1 νίκη και 1 ήττα. Σημειώνοντας δύο διαδοχικές νίκες επί της αντιπάλου (62-54, 44-62), η Αγία Παρασκευή πέρασε στον τελικό. Εκεί βρέθηκε αντιμέτωπη με την Πέυκη όντας σε δυσμενή θέση, εφόσον η δεύτερη προηγούταν ήδη με 2 νίκες από την κανονική περίοδο. Οπως και την προηγούμενη φορά που ανήλθε στην Α2 Εθνική, η Αγία Παρασκευή ανέτρεψε το σε βάρος της κλίμα πετυχαίνοντας τρεις διαδοχικές νίκες (64-59, 50-54, 63-56) κατακτώντας εμφατικά το Πρωτάθλημα. Σε ό,τι αφορά το Κύπελλο Ε.Σ.Κ.Α. η ομάδα αγωνίστηκε σε 3 παιχνίδια. Σε πρώτη φάση απέκλεισε διαδοχικά την Εστία Φιλίας-Θησέας (77-35) και τον Αμύντα Δάφνης-Υμηττού (69-48) στους προημιτελικούς. Στα ημιτελικά την πορεία της Αγίας Παρασκευής ανέκοψε ο Προμηθέας Χαλανδρίου (67-66) που πέτυχε το νικητήριο καλάθι 12 δευτερόλεπτα πριν τη λήξη.

Συμμετοχές σε διεθνείς διοργανώσεις
-----------------------------------

Ο σύλλογος στη διάρκεια της μακρόχρονης πορείας του έχει συμμετάσχει 4 φορές σε ευρωπαϊκές διοργανώσεις και συγκεκριμένα στο European Cup Liliana Ronchetti (1989, 1990, 1993, 1994).

  


|  |
| --- |
| **Συμμετοχές σε διοργανώσεις της FIBA Europe** |
| Έτος | Διοργάνωση | Αγών | Ν/Η | Επιθ/Αμυν |
| 1989 | European Cup Liliana Ronchetti | 2 | 1/1 | 56,0 / 62,5 |
| 1990 | European Cup Liliana Ronchetti | 2 | 0/2 | 51,5 / 82,5 |
| 1993 | European Cup Liliana Ronchetti | 10 | 3/7 | 52,5 / 64,9 |
| 1994 | European Cup Liliana Ronchetti | 2 | 0/ 2 | 54,5 / 65,5 |

Διακεκριμένες αθλήτριες
-----------------------

* Αθηνά Πετρίδη
* Μαρία Λαρεντζάκη
* Ελένη Δημοπούλου
* Βιβή Γκόγκου
* Βάσω Μπουρογιάννη
* Ασπασία Μαύρου
* Μαρία Γαρυφάλλου
* Μάρθα Λαρεντζάκη
* Ελένη Καπογιάννη
* Ειρήνη Σταχτιάρη
* Κυριακή Τσιαντούκα

Τρέχουσα αγωνιστική περίοδος
----------------------------

Κατά την τρέχουσα αγωνιστική περίοδο, 2018-2019, ο Γ.Σ. Αγίας Παρασκευής λαμβάνει μέρος στο Πρωτάθλημα της Α2 Εθνικής Κατηγορίας που διοργανώνει η Ελληνική Ομοσπονδία Καλαθοσφαίρισης.

Έδρα του συλλόγου είναι το Κλειστό Γυμναστήριο Κοντοπεύκου, χωρητικότητας 1.000 θεατών. Πρόεδρος του διοικητικού συμβουλίου είναι ο Γιώργος Καράμπελας. Καθήκοντα πρώτου προπονητή διατηρεί από το Νοέμβριο του 2013 ο Πέτρος Αναγνωστόπουλος με άμεσο συνεργάτη το Γιάννη Στρατάκο.

Τμήματα υποδομών
----------------

Ο Γ.Σ. Αγίας Παρασκευής διατηρεί τμήματα υποδομής όλων των ηλικιακών ομάδων: Νεανίδων, Κορασίδων, Παγκορασίδων, Μίνι και Ακαδημίες. Τα αγωνιστικά τμήματα λαμβάνουν μέρος στα αντίστοιχα Πρωταθλήματα της Ε.Σ.Κ. Αττικής.

Την αγωνιστική περίοδο 1987-88 η ομάδα των Νεανίδων αναδείχθηκε αρχικά Πρωταθλήτρια Ε.Σ.Κ.Α. και κατόπιν Πρωταθλήτρια Ελλάδος.

Δείτε Επίσης
------------

* Καλαθοσφαίριση Αγίας Παρασκευής
* Α.Ο. Αγίας Παρασκευής
* Α.Ε. Αγίας Παρασκευής

Παραπομπές
----------

1. 1 2 3  «Ιστορία» Αρχειοθετήθηκε 2015-09-24 στο Wayback Machine. πληροφορίες στον επίσημο ιστότοπο του συλλόγου.
2. ↑  Φύλλο «Αθλητικής Ηχούς» 28 Μαρτίου 1988, σελ. 4.
3. ↑  Φύλλο «Αθλητικής Ηχούς» 27 Μαρτίου 1989, σελ. 2.
4. ↑  Περιοδικό «Ματιές στο Basket», τεύχος 10, Απρίλιος 1989, σελ. 38.
5. 1 2  (Αγγλικά) «G.S. Aghias Paraskevis», ιστορικό συμμετοχών στον επίσημο ιστότοπο της FIBA Europe.
6. ↑  Φύλλο «Αθλητικής Ηχούς» 18 Απριλίου 1994, σελ. 11.
7. ↑  «Πρωταθλητές Β' Εθνικής Κατηγορίας Γυναικών», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
8. ↑  Περιοδικό «Το Τρίποντο», 26 Απριλίου 1997, σελ. 68-71.
9. 1 2  «Πρόγραμμα & Βαθμολογίες Πρωταθλημάτων 2000-2001», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
10. 1 2 3  «Πρόγραμμα & Βαθμολογίες Πρωταθλημάτων 2001-2002», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
11. 1 2 3  «Πρόγραμμα & Βαθμολογίες Πρωταθλημάτων 2002-2003», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
12. 1 2 3  «Πρόγραμμα & Βαθμολογίες Πρωταθλημάτων 2003-2004», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
13. 1 2  «Πρόγραμμα & Βαθμολογίες Πρωταθλημάτων 2004-2005», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
14. ↑  «Η Νήαρ Ηστ στο δρόμο του ΑΓΟΡ»[*νεκρός σύνδεσμος*], άρθρο στον ιστότοπο της εφημερίδας «Πατρίς», 14 Σεπτεμβρίου 2004.
15. 1 2  «Πρόγραμμα & Βαθμολογίες Πρωταθλημάτων 2005-2006», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
16. ↑  «Πρόγραμμα & Βαθμολογίες Πρωταθλημάτων 2006-2007», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
17. 1 2  «Πρόγραμμα & Βαθμολογίες Πρωταθλημάτων 2007-2008», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
18. ↑  «Το Κύπελλο Γυναικών»[*νεκρός σύνδεσμος*], άρθρο στον ιστότοπο Sport24.gr, 23 Σεπτεμβρίου 2007.
19. ↑  «Δυνατό τεστ ... και αποκλεισμός», άρθρο στον ιστότοπο της εφημερίδας «Πατρίς», 24 Σεπτεμβρίου 2007.
20. ↑  «Εύκολα οι Αίας και Αθηναϊκός»[*νεκρός σύνδεσμος*], άρθρο στον ιστότοπο SentraGoal.gr, 8 Οκτωβρίου 2007.
21. 1 2  «Πρόγραμμα & Βαθμολογίες Πρωταθλημάτων 2008-2009», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
22. 1 2  «Η Πορεία ως το Final Four», άρθρο στον ιστότοπο WePlayBall.gr, 6 Φεβρουαρίου 2009.
23. ↑  «Πρόκριση για Αθηναϊκό, ΠΑΟ»[*νεκρός σύνδεσμος*], άρθρο στον ιστότοπο της εφημερίδας «Έθνος», 5 Οκτωβρίου 2008.
24. ↑  ««Άλωσε» τη Νέα Σμύρνη ο Αθηναϊκός», άρθρο στον ιστότοπο του ΣΠΟΡ FM, 5 Οκτωβρίου 2008.
25. ↑  «Πρόγραμμα & Βαθμολογίες Πρωταθλημάτων 2009-2010», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
26. ↑  «"Διπλό" παραμονής η Νίκη Λευκάδας» Αρχειοθετήθηκε 2016-03-04 στο Wayback Machine. άρθρο στον ιστότοπο BasketNet.gr, 25 Απριλίου 2010.
27. ↑  «Ανοιξε η αυλαία»[*νεκρός σύνδεσμος*], άρθρο στον ιστότοπο SentraGoal.gr, 12 Οκτωβρίου 2009.
28. ↑  «Α ΕΣΚΑ PLAY OFF: Προβάδισμα για ΜΕΛΑΣ και Μελίσσια!», άρθρο στον ιστότοπο WePlayBall.gr, 1 Απριλίου 2011.
29. ↑  «ΕΣΚΑ πλέι οφ» Αρχειοθετήθηκε 2012-10-25 στο Wayback Machine. άρθρο στον ιστότοπο Basketblog.gr, 4 Απριλίου 2011.
30. ↑  «Αγία Παρασκευή: Τελικό με φόντο Α2!» Αρχειοθετήθηκε 2016-04-16 στο Wayback Machine. άρθρο στον ιστότοπο Athlisi.com, 8 Απριλίου 2011.
31. ↑  «Α ΕΣΚΑ PLAY OFF: Η Αγία μια νίκη μακριά από την Α2!», άρθρο στον ιστότοπο WePlayBall.gr, 10 Απριλίου 2011.
32. ↑  «Αγία Παρασκευή: Μια… ανάσα από Α2!»[*νεκρός σύνδεσμος*], άρθρο στον ιστότοπο Athlisi.com, 11 Απριλίου 2011.
33. ↑  «Αποτελέσματα Τελικού Α' ΕΣΚΑ: Επέστρεψε στην Α2 η Αγία!» Αρχειοθετήθηκε 2011-04-29 στο Wayback Machine. άρθρο στον ιστότοπο WePlayBall.gr, 14 Απριλίου 2011.
34. ↑  «Έκανε το νταμπλ η Αγία Παρασκευή!», άρθρο στον ιστότοπο Aathlitikosparatiritis.blogspot.gr, 24 Μαΐου 2011.
35. 1 2  «Νταμπλ για την Αγία Παρασκευή!»[*νεκρός σύνδεσμος*], άρθρο στον ιστότοπο Basketnet.gr, 20 Απριλίου 2011.
36. ↑  «Αποτελέσματα Α2 Νότου: Στην Α1 το Ελληνικό, στα μπαράζ ανόδου η Τερψιθέα!», άρθρο στον ιστότοπο WePlayBall.gr, 29 Απριλίου 2012.
37. ↑  «Τα Αποτελέσματα της 22ης Τελευταίας-Αγωνιστικής και η Βαθμολογία στην Α2 του Γυναικείου Μπάσκετ», άρθρο στον ιστότοπο wwwlefkaslive.blogspot.gr, 30 Απριλίου 2012.
38. ↑  «Κύπελλο Γυναικών: Σάρωσε η Βούλα» Αρχειοθετήθηκε 2016-03-05 στο Wayback Machine. άρθρο στον ιστότοπο GrBasket.gr, 18 Σεπτεμβρίου 2011.
39. ↑  «Αποτελέσματα Κυπέλλου Γυναικών» Αρχειοθετήθηκε 2016-03-04 στο Wayback Machine. άρθρο στον ιστότοπο BasketBlog.gr, 21 Σεπτεμβρίου 2011.
40. ↑  «Η Πορεία του Κυπέλλου για τους Λάτρεις των Αριθμών» Αρχειοθετήθηκε 2019-03-23 στο Wayback Machine. άρθρο στον ιστότοπο WomenSports.gr, 6 Απριλίου 2012.
41. ↑  «Αποτελέσματα Α2 Νότου: Έπεσε στα τοπικά η Αγία, σώθηκε η ΦΕΑ, αγωνία για Άμιλλα και Σπόρτιγκ!», άρθρο στον ιστότοπο WePlayBall.gr, 8 Απριλίου 2013.
42. ↑  «Άμιλλα Τρίπολης - Αγία Παρασκευή 57-69»[*νεκρός σύνδεσμος*], άρθρο στον ιστότοπο ContraEpithesi.gr, 16 Σεπτεμβρίου 2012.
43. ↑  «Πρόκριση για Φ.Ε.Α. Ηρακλή και Πρωτέα» Αρχειοθετήθηκε 2013-06-14 στο Wayback Machine. άρθρο στον ιστότοπο WomenSports.gr, 23 Σεπτεμβρίου 2012.
44. ↑  «Προκρίθηκαν ΦΕΑ, Πρωτέας, Ηρακλής», άρθρο στον ιστότοπο Sport24.gr, 23 Σεπτεμβρίου 2012.
45. ↑  «Αναλαμβάνει την Αγ. Παρασκευή ο Γρ. Σουλιώτης» Αρχειοθετήθηκε 2016-03-05 στο Wayback Machine. άρθρο στον ιστότοπο WomenSports.gr, 24 Μαΐου 2013.
46. ↑  «Tέλος ο Σουλιώτης από Αγία, νέος προπονητής ο Αναγνωστόπουλος!», άρθρο στον ιστότοπο WePlayBall.gr, 14 Νοεμβρίου 2013.
47. ↑  «Νίκη για… τελικό ο Άρης Πετρούπολης»[*νεκρός σύνδεσμος*], άρθρο στον ιστότοπο SuperBasket.gr, 1 Απριλίου 2014.
48. ↑  «Αποτελέσματα Α ΕΣΚΑ: Έπεσε ο ΜΕΛΑΣ, περιμένει ο Ωρωπός, κερδισμένη η Πετρούπολη!», άρθρο στον ιστότοπο WePlayBall.gr, 1 Απριλίου 2014.
49. 1 2  «Κύπελλο Γυναικών: Κυπελλούχος η Αγία Παρασκευή» Αρχειοθετήθηκε 2014-06-27 στο Wayback Machine. άρθρο στον επίσημο ιστότοπο της Ε.Σ.Κ.Α. 2 Μαρτίου 2014.
50. ↑  «Κυπελλούχος Ε.Σ.Κ.Α. η Αγία Παρασκευή 40-45 τον Άρη Πετρούπολης» Αρχειοθετήθηκε 2014-03-13 στο Wayback Machine. άρθρο στον ιστότοπο SportsHero.gr, 2 Μαρτίου 2014.
51. ↑  «Κυπελλούχος ΕΣΚΑ 2014 η Αγία Παρασκευή» Αρχειοθετήθηκε 2015-03-20 στο Wayback Machine. άρθρο στον ιστότοπο WomenSports.gr, 2 Μαρτίου 2014.
52. ↑  «Αποτελέσματα Κυπέλλου ΕΣΚΑ: Κυπελλούχος η Αγία Παρασκευή!», άρθρο στον ιστότοπο WePlayBall.gr, 3 Μαρτίου 2014.
53. ↑  ««Κλείδωσε» η τετράδα των πλέι οφ» Αρχειοθετήθηκε 2016-03-05 στο Wayback Machine. άρθρο στον ιστότοπο SuperBasket.gr, 31 Μαρτίου 2015.
54. ↑  «A ΕΣΚΑ: Νίκες για Αγία και Αμύντα», άρθρο στον ιστότοπο MissMatchBasket.blogspot.gr, 2 Απριλίου 2015.
55. ↑  «Ισοφάρισε η Πεύκη, στον τελικό η Αγία» Αρχειοθετήθηκε 2015-08-12 στο Wayback Machine. άρθρο στον ιστότοπο WomenBasket.gr, 7 Απριλίου 2015.
56. ↑  «Έμεινε ζωντανή η Αγία Παρασκευή», άρθρο στον επίσημο ιστότοπο της Ε.Σ.Κ.Α. 20 Απριλίου 2015.
57. ↑  «Αποτελέσματα play off Α ΕΣΚΑ : Ισοφάρισε η Αγία!», άρθρο στον ιστότοπο WePlayBall.gr, 24 Απριλίου 2015.
58. ↑  «Πολύ σκληρή για να πεθάνει» Αρχειοθετήθηκε 2015-07-30 στο Wayback Machine. άρθρο στον ιστότοπο WomenBasket.gr, 24 Απριλίου 2015.
59. ↑  «Αγία... Μαγεία!», άρθρο στον ιστότοπο MissMatchBasket.blogspot.gr, 28 Απριλίου 2015.
60. ↑  «Πρωτάθλημα και άνοδος για την Αγ. Παρασκευή» Αρχειοθετήθηκε 2015-04-28 στο Wayback Machine. άρθρο στον ιστότοπο SuperBasket.gr, 28 Απριλίου 2015.
61. ↑  «Ε.Σ.Κ.Α. Αποτελέσματα Κυπέλλου Γυναικών», άρθρο στον ιστότοπο MissMatchBasket.blogspot.gr, 28 Σεπτεμβρίου 2014.
62. ↑  «Κύπελλο ΕΣΚΑ: Στον τελικό ο Προμηθέας δια χειρός Τριμέρη!» Αρχειοθετήθηκε 2015-03-21 στο Wayback Machine. άρθρο στον ιστότοπο WePlayBall.gr, 19 Δεκεμβρίου 2014.
63. ↑  «Διοικητικό Συμβούλιο» Αρχειοθετήθηκε 2015-04-26 στο Wayback Machine. πληροφορίες στον επίσημο ιστότοπο του συλλόγου.
64. ↑  «Δελτίο Τύπου 14.05.2015» Αρχειοθετήθηκε 2016-04-02 στο Wayback Machine. δελτίο τύπου στον επίσημο ιστότοπο του συλλόγου, 14 Μαΐου 2015.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Γ.Σ. Αγίας Παρασκευής, επίσημη ιστοσελίδα
* Γ.Σ. Αγίας Παρασκευής, ιστοσελίδα της FIBA για το 1994

  


|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ομάδες Α2 Εθνικής Κατηγορίας Καλαθοσφαίρισης Γυναικών 2022-2023 |
| --- |
|  |
| 1ος Όμιλος Βορρά | 
* Αναγέννηση Νέου Ρυσίου
* Απόλλων Καλαμαριάς
* Απόλλων Πτολεμαΐδας
* Αργοναύτες Αγρινίου
* Άρης Θεσσαλονίκης
* Ιωάννινα (Σ.Κ.)
* Λασσάνης Κοζάνης
* Ολύμπια Λάρισας
* Χ.Α.Ν.Θ.
 |  |
|  |
| 2ος Όμιλος Βορρά | 
* Ασπίδα Ξάνθης
* Ηρακλής Θεσσαλονίκης
* Νεάπολη
* Πάνθηρες Καβάλας
* Πανόραμα
* Πανσερραϊκός
* Πιερικός Αρχέλαος
* Πιερία
* Πυλαία
 |
|  |
| 1ος Όμιλος Νότου | 
* Αθηναϊκός Βύρωνος
* Άμιλλα Περιστερίου
* Αμύντας Υμηττού
* Άρις Καλαμάτας
* Ατρόμητος Πειραιώς - Ηρακλής
* Δαναοί Άργους
* Πανιώνιος Σμύρνης
* Πορφύρας Φρεαττύδος
* Προμηθέας Πατρών
 |
|  |
| 2ος Όμιλος Νότου | 
* Αγία Παρασκευή
* Α.Ε.Κ. Περιστερίου
* Αιγέας Χίου
* Ιωνικός Νέας Φιλαδέλφειας
* Κρόνος Αγίου Δημητρίου
* Μελίσσια
* Τερψιθέα Γλυφάδας
* Φοίνιξ Πειραιώς
 |

 |